Nema izlika niti opravdanja. Mi moramo ići na Svjetsko prvenstvo. Po kiši, snijegu, vodi ili suncu, kako god. Mi ćemo odraditi svoj posao,” kazao je izbornik hrvatske reprezentacije Zlatko Dalić uoči utakmica protiv Grčke u dodatnim kvalifikacijama za Svjetsko prvenstvo 2018.

Hrvatsku reprezentaciju je u Zagrebu dočekala kiša i jak vjetar. Prognoza kaže kako će u Zagrebu padati do srijede pa se pojavila bojazan od nove ‘poplave’ na Maksimiru, kao u susretu protiv Kosova, što bi otežalo poziciju hrvatskim igračima u dvoboju s Grcima.

“Nama neće odgovarati takav teren. Lakše se braniti po travnjaku punom vode, ako lopta nema kvalitetan protok. Međutim, nema izlika niti opravdanja”, naglasio je Dalić.

Izbornik je rekao kako je, izuzev ozljede Badelja, zdravstveno stanje ostalih igrača uredno.

“Međutim, tek će se danas nakon okupljanja vidjeti u kakvom su stanju”, dodao je izbornik naglasivši kako će u pripremama za utakmice s Grcima težiti na dvije stvari:

“Prva je mir, a druga organizacija igre. Moramo ostati mirni i paziti se njihovih provokacija. Ne smijemo prihvatiti njihov način igre, moramo ostati mirni. Ne smijemo nasjesti na njihova izležavanja i fajt. Očekujem Grčku koja će se u Zagrebu braniti. Pokušat će ne primiti gol. Zato kod nas ne smije biti jurnjave, niti nervoze”, kazao je.

Otkrio je kako je dvaput razgovarao s belgijskim izbornikom Robertom Martinezom, koji mu je dao nekoliko savjeta.

“Neke su mi stvari sada puno jasnije. I njegova je želja bila da igrači ne prihvate grčki stil igre, ali nisu uspjeli. Bili su isprovocirani i De Bruyne je već u 5. minuti dobio žuti karton zbog provokacija suparničkog braniča. Mi moramo biti strpljivi, ne žuriti i ne težiti krivom stilu igre. I publika mora biti strpljiva.”

Dalić je reprezentaciji priključio Marcela Brozovića, koji je dobio predpoziv.

“On je bio standardan reprezentativac do ozljede, bio sam kod njega u Italiji, rekao mu da će biti pozvan, ako se oporavi. Brozović nam treba, pogotovo ako nećemo imati Badelja.”

Dalić je otkrio kako zna sastav koji će istračiti na travnjak stadiona Maksimir.

“Nemam dvojbi, sve već imam u glavi i znam kako ćemo se postaviti. Jedino me situacija poput ove s Badeljom može izbaciti iz takta. Tko će ga mijenjati? Imamo puno opcija, već sam rekao da na svakoj poziciji imam po dva igrača, a za zadnje vezne konkuriraju Rakitić, Pašalić, Bradarić i Brozović. Vidjet ćemo.

Dalić je svjestan da ponovno nema vremena za prave pripreme.

“Ne volim previše držati sastanke, a morat ćemo to raditi ovoga tjedna. Znamo grčki stil igre, mi se moramo fokusirati na naše stanje. I ne smijemo biti nervozni, nikako. Težit ćemo igri preko bokova”, dodao je.

Nije želio komentirati situaciju oko Dražena Ladića i hoće li se bivši vratar ‘vatrenih’ priključiti stručnom stožeru.

“Sada me zanima samo Grčka. Neću se zamarati drugim stvarima niti je to sada tema. Dao Bog da prođemo Grčku, pa ćemo sve riješiti. Sada me zanima samo Grčka, ništa drugo.”

Prvog dana okupljanja ‘vatreni’ će u 20 sati održati otvoreni trening na igralištu Hitrec Kacian ispod istočne tribine maksimirskog stadiona.

Navijači će tako imati priliku izbliza vidjeti trening hrvatskih reprezentativaca predvođenih kapetanom Lukom Modrićem i dati im podršku uoči odlučujućih utakmica u borbi za plasman na Svjetsko prvenstvo u Rusiji. Na trening će se moći ući s ulaznicama koje se mogu preuzeti putem internetskog portala Hrvatskog nogometnog saveza.

Trening u ponedjeljak će većinom biti rekuperacijski, a jedina dva prava treninga izbornik Zlatko Dalić će imati u utorak i srijedu.

Prva utakmica dodatnih kvalifikacija je u četvrtak, u 20.45 sati, na stadionu Maksimir. Hrvatski igrači u Atenu putuju u subotu, a uzvratni susret je u nedjelju, u 20.45 sati po hrvatskom vremenu, na stadionu Georgios Karaiskakis.

Podsjetimo, čelnici nogometnih saveza Hrvatske i Grčke dogovorili su kako na obje utakmice neće biti organizirane tribine za gostujuće navijače.

>>> Zlatko Dalić: Poštujem Grčku, bit će teško, ali optimist sam, vjerujem svojoj momčadi

Podijeli s prijateljima:

Tweet

WhatsApp

Email



Što vi mislite o ovoj temi?